นายกฯ ลั่นไม่มีทางเห็นบ่อนกาสิโนเกิดในรัฐบาลนี้แน่
นายกฯ สั่งผบ.ตร.หยุดพูดเรื่องเปิดกาสิโน ลั่นไม่มีทางเห็นในรัฐบาลนี้แน่
24 มิ.ย. 2558

ผู้สื่อข่าวรายงานว่า พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ(คสช.) ย้ำว่าการเปิดบ่อนกาสิโนในประเทศไทยจะไม่เกิดขึ้นในรัฐบาลชุดนี้อย่างแน่นอน แต่หากดำเนินการในรูปแบบ Entertainment Complex ที่ลูกค้าเป็นเฉพาะชาวต่างชาติ ก็จะต้องมีการศึกษาวิจัยถึงผลดีผลเสีย ตลอดจนรายได้ที่จะเข้ามาว่าเป็นอย่างไร
ทั้งนี้ยืนยันว่าบ่อนธรรมดาที่ให้ประชาชนเข้าไปเล่นการพนันก็จะไม่เกิดขึ้นในประเทศไทยอย่างแน่นอน จึงอยากให้ประชาชนได้เข้าใจ ขณะเดียวกันได้สั่งการให้ พล.ต.อ.สมยศ พุ่มพันธุ์ม่วง ผู้บัญชาการตำรวจแห่งชาติ(ผบ.ตร.) หยุดพูดเรื่องนี้ เพราะเป็นเจ้าหน้าที่รัฐ แม้จะเข้าใจความรู้สึกของสำนักงานตำรวจแห่งชาติ(สตช.) ที่ต้องการแก้ปัญหาบ่อนพนันผิดกฎหมายที่เกิดขึ้นในประเทศ เพราะเรื่องดังกล่าวนำไปสู่การโยกย้ายนายตำรวจเมื่อมีการพบการเปิดบ่อนผิดกฎหมาย
“ผมแจ้ง ผบ.ตร.ให้หยุดพูด เพราะเป็นเจ้าหน้าที่รัฐ เขาก็เรียนว่าที่เขาอึดอัด เพราะบ่อนในประเทศมีปัญหามาก มีเรื่องผลประโยชน์ต่างๆ ต้องเสียตำรวจดีๆ ไปเยอะ ก็ต้องปลดออก เพราะลักลอบเล่นกันในพื้นที่ สังคมก็ไม่ยอมรับ ก็ต้องปลดต้องย้าย ได้ประโยชน์หรือไม่ได้ ไม่ทราบไม่ได้มีการสอบสวนก็ต้องย้ายก่อน นั่นคือสิ่งที่เสียคนไป ผมก็บอกพอแล้ว ให้คนอื่นว่ามา อาจจะเป็นหนึ่งในเรื่องการปฎิรูปก็ได้ ก็ว่ากันว่าจะทำแบบไหนยังไง ถ้าจะทำบ่อนให้คนทั้งประเทศเล่น คนไทยคงยังรับไม่ได้หรอก” พล.อ.ประยุทธ์ กล่าว
ทั้งนี้ ข้อเสนอเปิดกาสิโนหรือ Entertainment Complex ก็ควรให้สภาปฎิรูปแห่งชาติ(สปช.)ไปศึกษา เช่น ตัวอย่างประเทศเพื่อนบ้านอย่างสิงคโปร์ที่มี Entertainment Complex ทำให้มีรายได้ โดยต้องไปศึกษาว่ามีรูปแบบอย่างไร รวมถึงต้องควบคุมปัญหาต่างๆที่จะตามมาอีกด้วย
พร้อมมองว่า คงไม่มีความจำเป็นต้องทำโพลล์สำรวจความคิดเห็น เพราะผู้ทำไม่ได้รับผิดชอบผลและรองรับเป็นกฎหมายได้ ยกเว้นทำประชามติเท่านั้นที่จะนำผลมาออกเป็นกฎหมายบังคับใช้
ส่วนที่มีการปล่อยข่าวว่า มีระดับ พล.อ.มาล็อบบี้ พร้อมจ่ายเงินเป็นหมื่นล้านบาทเพื่อให้เกิดกาสิโนในไทยนั้น นายกรัฐมนตรี ยืนยันว่า ไม่มี และต้องไปหาหลักฐานว่าใครจะกล้าจ่ายเงินจำนวนมาก